
Tisztelt Gazdasági Szereplők!
 

Az Országos Egészségbiztosítási Pénztár, mint Ajánlatkérő által a „Orvosi vények 2013. évi beszerzése” tárgyban indított, nyílt közbeszerzési eljárásban kiegészítő tájékoztatás iránti kérelem érkezett.

A beérkezett kérdésekre a válaszokat a Kbt. 45. § (2) bekezdése alapján az alábbiak szerint adom meg.

1. kérdéssorozat

1. kérdés:

Az Ajánlati felhívás VI.3.19. pontja alapján "a legyártandó vények készítésekor abban az esetben, ha a műszaki dokumentációban leírt és meghatározott bármely adat eltér a kiadott mintavénytől, olyankor minden esetben a mintaként átadott példányok adattartama az irányadó!"

Jól érjük-e, hogy a benyújtandó mintára kerülő alnyomat szövegének is az Önök által átadott minta szövegével kell egyeznie? Ha igen, ez alól kivételt képez-e az impresszum vagy az impresszumba is - a mintával egyezően - a jelenlegi gyártó neve kell, hogy szerepeljen? A vonalkód mérete is egyezzen meg a mintán található vonalkód méretével vagy a szabványos legalább 50 mm legyen?

1. válasz:

A T. Gazdasági szereplő helyesen értelmezi, hogy a mintára kerülő alnyomat szövegének az átadott minta szövegével kell egyeznie. Az impresszum ez alól kivételt képez, Ajánlattevőknek diszkrecionális jogukban áll eldönteniük, hogy az általa benyújtásra kerülő mintavényeken a saját nevüket, vagy a jelenlegi Szállító nevét szerepeltetik. A benyújtott mintavények szakmai bírálatát ez nem befolyásolja. 

A vonalkód méretének a mintavényen található vonalkód méretével kell megegyeznie.

2. kérdés:

Az Ajánlati dokumentáció VII. fejezet: Mellékletek 21. pontja szerint „Ajánlattevő csatolja ajánlatához a gyártó nyilatkozatát arról, hogy az Ajánlattevő akadályoztatása esetén – a vis major esetét is beleértve – a gyártó biztosítja a folyamatos ellátást az Ajánlattevő által kötött szerződés feltételei szerint.”

Milyen tartalommal nyilatkozzunk abban az esetben, ha az Ajánlattevő egyben a gyártó is?

2. válasz:

Amennyiben Ajánlattevő egyben a vények gyártója is, a VII. fejezet: Mellékletek 21. pontja szerint benyújtandó nyilatkozat tartalmának – a folyamatos ellátás biztosítására vonatkozó kötelezettségvállalás mellett – erre a körülményre is ki kell kiterjednie. 

Budapest, 2012. december 15.

